URBROJ: 1535/2021

U Oklaju 12. prosinca 2022. godine

PLAN RADA I FINANCIJSKI PLAN DRUŠTVA EKO PROMINA D.O.O.

ZA RAZDOBLJE

OD 1. 1. 2023. GODINE

DO 31. 12. 2023. GODINE

Oklaj, prosinac 2022.

# SADRŽAJ

Sadržaj

[SADRŽAJ 2](#_Toc121419270)

[1. OPĆI DIO 4](#_Toc121419271)

[Uvod 4](#_Toc121419272)

[Osnovni podaci o društvu 4](#_Toc121419273)

[Misija 5](#_Toc121419274)

[Vizija 5](#_Toc121419275)

[Unutarnje ustrojstvo 5](#_Toc121419276)

[Zaposleni po radnim mjestima: 6](#_Toc121419277)

[Djelatnosti: 6](#_Toc121419278)

[2. OPIS POSTOJEĆEG STANJA 6](#_Toc121419279)

[Usluge 6](#_Toc121419280)

[Prikupljanje otpada 6](#_Toc121419281)

[Upravljanje grobljima 7](#_Toc121419282)

[Održavanje javnih i zelenih površina i građevina 8](#_Toc121419283)

[Objekti i oprema 9](#_Toc121419284)

[Zaključak trenutnog stanja 9](#_Toc121419285)

[3. REALIZACIJA CILJEVA I MJERA POSLOVANJA U 2022. GODINI 9](#_Toc121419286)

[Pregled ciljeva 9](#_Toc121419287)

[Usklađivanje stvarnog stanja groblja s grobnim očevidnikom unutar sustava Axiom Memento 11](#_Toc121419288)

[Usklađivanje uredskog poslovanja s novom Uredbom o uredskom poslovanju NN 75/2021 11](#_Toc121419289)

[Uvesti u sustav plaćanja sve osobe koje imaju nekretninu ili se njome koriste na području Općine Promina, te se time uskladiti sa Zakonom o gospodarenju otpadom (NN 84/2021) 11](#_Toc121419290)

[Podjela kompostera korisnicima koji se odluče kompostirati 12](#_Toc121419291)

[Prikupiti i na zbrinjavanje predati odvojeno sakupljeni otpad 12](#_Toc121419292)

[Uvesti usluge održavanja zelenih površina trećim osobama 13](#_Toc121419293)

[Podugovaranje financijskih i računovodstvenih poslova 13](#_Toc121419294)

[Uvođenje usluge slanja računa fizičkim osobama putem e-pošte 14](#_Toc121419295)

[Usklađivanje poslovanja s novim Zakonom o gospodarenju otpadom NN 84/2021 14](#_Toc121419296)

[4. CILJEVI I MJERE POSLOVANJA ZA 2022. GODINU 15](#_Toc121419297)

[Usklađivanje stvarnog stanja groblja s grobnim očevidnikom unutar sustava Axiom Memento 16](#_Toc121419298)

[Usklađivanje uredskog poslovanja s novom Uredbom o uredskom poslovanju NN 75/2021 16](#_Toc121419299)

[Uvesti u sustav plaćanja sve osobe koje imaju nekretninu ili se njome koriste na području Općine Promina, te se time uskladiti sa Zakonom o gospodarenju otpadom (NN 84/2021) 16](#_Toc121419300)

[Edukacija građana o važnosti odvojenog prikupljanja otpada, kompostiranja i recikliranja 16](#_Toc121419301)

[Preuzimanje upravljanja mrtvačnicom u Oklaju 17](#_Toc121419302)

[Uvesti usluge održavanja zelenih površina trećim osobama 17](#_Toc121419303)

[Preuzimanje upravljanja Domom kulture u Mratovu 17](#_Toc121419304)

[5. FINANCIJSKI PLAN 18](#_Toc121419305)

[Pregled financijskog rezultata 2019- 2021. 18](#_Toc121419306)

[Bilanca stanja 2019. – 2020. 18](#_Toc121419307)

[Račun dobiti i gubitka 2019. – 2020. 19](#_Toc121419308)

[Financijski plan poslovanja za 2022. 20](#_Toc121419309)

[Plan prihoda za 2023. 21](#_Toc121419310)

[Plan rashoda za 2022. 21](#_Toc121419311)

[Račun dobiti i gubitka za 2022. 23](#_Toc121419312)

[6. ZAKLJUČAK 24](#_Toc121419313)

# 1. OPĆI DIO

## Uvod

Društvo EKO Promina d.o.o. posluje sa sjedištem u Oklaju, na adresi Put kroz Oklaj 144. Oklaj je naselje i središte Općine Promina, u Šibensko-kninskoj županiji. Nalazi se oko 14 kilometra sjeverozapadno od Drniša i oko 15 kilometara jugozapadno od Knina.

Općina Promina broji 11 naselja na ukupnoj površini cca 140 km2. Prema popisu iz 2021. općina je brojala 933 stanovnika, što je bitno manje u odnosu na 20 godina ranije kada je Općina imala 2.574 stanovnika i oko 180 stanovnika manje nego 2011. kada je općina imala 1.109 stanovnika.

Upravo je ta depopulacija u kombinaciji s nepovoljnom dobnom strukturom označena kao problem broj 1 za budući razvoj općine, što je bitno i za sve planove društva EKO Promina d.o.o. koje svoje poslovanje obavlja na području općine. S druge strane općina je bogata mineralnim sirovinama, nalazi se na području NP Krka, te ima očuvan prirodni okoliš. Te su karakteristike označene kao najveći potencijali za budući razvoj općine.

Uvažavajući sve poznate okolnosti i činjenice EKO Promina d.o.o. izradila je ovaj Plan rada i financijski plan za 2023. godinu.

## Osnovni podaci o društvu

* Naziv: EKO PROMINA društvo s ograničenom odgovornošću za obavljanje komunalnih djelatnosti
* Skraćeni naziv: EKO PROMINA d.o.o.
* Sjedište: Put kroz Oklaj 144, Oklaj
* MBS: 100016114
* OIB: 90431466150
* Osnivač: Općina Promina
* Godina osnivanja: 2009.
* Temeljni kapital: 20.000,00 kuna
* Djelatnost: 38.11, Skupljanje neopasnog otpada
* Telefon: 022 881 046
* E-mail: kontakt@eko-promina.hr
* Web: [www.eko-promina.hr](http://www.eko-promina.hr)
* Osoba ovlaštena za zastupanje: Barbara Nakić-Alfirević, član uprave, direktor, zastupa pojedinačno i samostalno

## Misija

Osigurati, u suradnji s osnivačem, trajne i kvalitetne usluge obavljanja komunalnih poslova koristeći vlastite tehničke i ljudske potencijale, a u cilju trajnog zadovoljstva svih korisnika usluga, kao i zadovoljstva svojih djelatnika.

## Vizija

Biti nezaobilazan partner osnivaču i korisnicima u poslovanju i stvaranju naprednijeg društva.

## Unutarnje ustrojstvo



Društvo trenutno zapošljava 4 zaposlenih na puno radno vrijeme, što je smanjenje za 1 djelatnika u odnosu na 2021. jer je društvo odlučilo uslugu vođenja poslovnih knjiga povjeriti vanjskoj tvrtki pa je otpušten voditelj računovodstva.

### Zaposleni po radnim mjestima:

|  |  |
| --- | --- |
| Radno mjesto | Broj zaposlenih |
| Direktorica | 1 |
| Vozač | 1 |
| Radnik | 2 |
| **UKUPNO:** | **4** |

### Djelatnosti:

Tvrtka na području Općine Promina obavlja sljedeće djelatnosti:

* prikupljanje otpada
* upravljanje grobljima
* održavanje javnih i zelenih površina i građevina

# 2. OPIS POSTOJEĆEG STANJA

## Usluge

### Prikupljanje otpada

Društvo pruža uslugu prikupljanja otpada na području općine Promina sukladno Odluci o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Promina od 8. veljače 2022.

Cijene za obavljanje usluge su definirane Odlukom o Cjeniku javne usluge sakupljanja komunalnog otpada i Posebnom dijelu cjenika za usluge u sustavu sakupljanja komunalnog otpada društva EKO Promina d.o.o. od 27. travnja 2022. godine.

Uslugu prikupljanja otpada trenutno koristi 791 fizičkih osoba (kućanstava) i 28 pravnih osoba (poslovni korisnici).

Korisnici usluge prikupljanja otpada:

|  |  |  |
| --- | --- | --- |
| Vrsta korisnika | Trenutni broj korisnika | Novi korisnici u 2022. |
| Kućanstva | 791 | 7 |
| Poslovni korisnici | 28 | 6 |

Na području općine postoji još određeni broj nekretnina čiji vlasnici ili korisnici nisu uvedeni u sustav prikupljanja otpada, a prema važećim zakonima su dužni doprinositi sustavu gospodarenja otpadom bez obzira borave li u nekretnini trajno ili povremeno. Društvo kontinuirano provodi proces uvođenja tih nekretnina, odnosno njihovih vlasnika ili korisnika u sustav prikupljanja otpada.

### Upravljanje grobljima

Na temelju članka 18. Zakona o grobljima (Narodne novine broj 19/98) i članka 35. i 86. stavka 1. i članak 88. stavka 1. Zakona o lokalnoj i područnoj (regionalnoj) samoupravi (Narodne novine broj 33/01, 60/01, 129/05 i 36/09), Povjerenik Vlade Republike Hrvatske za Općinu Promina, dana 15.ožujka 2012. godine, donio je Odluku o upravljanju grobljima kojom je upravljanje grobljima povjerio trgovačkom društvu EKO PROMINA d.o.o. (u daljnjem tekstu Uprava groblja).

Upravljanje grobljima uključuje uređenje, održavanje i rekonstrukciju groblja, dodjelu grobnih mjesta, naplaćivanje naknade za korištenje grobnih mjesta, vođenje grobnih očevidnika i registra umrlih osoba, izdavanje rješenja o pravu korištenja grobnih mjesta na neodređeno vrijeme, kao i druge poslove propisane Zakonom o grobljima i Odlukom o upravljanju grobljima.

Općina Promina vlasnik je svih groblja na području Općine Promina. Groblja na području Općine Promina kojima upravlja Uprava groblja su:

* Groblje u Lukaru
* Groblje u Oklaju
* Groblje u Mratovu
* Groblje u Razvođu
* Groblje u Bobodolu

U grobni očevidnik uvedeno je 1396 grobnih mjesta, od toga 14 u 2022. godini.

Geodetsko snimanje svih pet groblja na području Općine Promina odrađeno je početkom 2022. godine te se stvarno stanje učitalo u postojeći grobni očevidnik. Trenutno se radi na učitavanju stvarnog stanja na grobljima u grobni očevidnik i pripajanju fotografija svakog grobnog mjesta grobnom očevidniku.

U tijeku je i izrada nove Odluke o upravljanju grobljima koja se usklađuje s važećim zakonima i podzakonskim propisima te stvarnim stanjem na grobljima na području Općine Promina. Odluka će obuhvatiti i upravljanje grobljem u Bobodolu, čije je stvarno stanje također geodetski snimljeno početkom godine. Početak pripajanja grobnih mjesta korisnicima izvršit će se čim Odluka o upravljanju grobljima stupi na snagu.

Nakon stupanja na snagu Odluke o upravljanju grobljima ažurirati će se svi opći akti i odluke vezane za upravljanje grobljima koji iz nje proizlaze. Paralelno s tim planira se i početak upravljanja mrtvačnicama koje se nalaze u sklopu groblja na području Općine Promina.

### Održavanje javnih i zelenih površina i građevina

Treća glavna djelatnost društva je održavanje javnih i zelenih površina i građevina na području općine. U službi održavanja javnih i zelenih površina i građevina obavljaju se sljedeći poslovi:

* održavanje i popravci javnih površina na kojima nije dopušten promet motornih vozila
* održavanje javnih zelenih površina
* održavanje građevina, uređaja i predmeta javne namjene
* održavanje čistoće javnih površina
* sanacija divljih odlagališta

Pod održavanjem javnih površina na kojima nije dopušten promet motornih vozila podrazumijeva se održavanje i popravci tih površina kojima se osigurava njihova funkcionalna ispravnost (trgovi, pločnici, javni prolazi, prečaci, šetališta, biciklističke i pješačke staze).

Pod održavanjem javnih zelenih površina podrazumijeva se košnja, orezivanje i sakupljanje biološkog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na igralištima, fitosanitarna zaštita bilja i biljnog materijala za potrebe održavanja i drugi poslovi potrebni za održavanje tih površina (parkovi, drvoredi, živice, cvjetnjaci, travnjaci, skupine ili pojedinačna stabla, igrališta s pripadajućom opremom, javni športski i rekreacijski prostori, zelene površine uz ceste i ulice, ako nisu sastavni dio nerazvrstane ili druge ceste odnosno ulice ili slično).

Pod održavanjem čistoće javnih površina podrazumijeva se čišćenje površina javne namjene, osim javnih cesta, koje obuhvaća strojno i ručno čišćenje i pranje javnih površina od otpada, snijega i leda, kao i postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu jedinice lokalne samouprave.

Pod sanacijom divljih odlagališta podrazumijeva se prikupljanje komunalnog otpada s divljih odlagališta te njegov odvoz i odlaganje na odlagališta komunalnog otpada kao i saniranje i zatvaranje divljeg odlagališta.

Na području Općine Promina nalazi se nekoliko spomenika i spomen obilježja za koje se vode poslovi tekućeg održavanja, održavanja čistoće spomenika i njegove neposredne okoline. Također, u vidu održavanja obavlja se uklanjanje otpadaka, uvelih vijenaca, ostataka svijeća i sl.

## Objekti i oprema

Za obavljanje svojih djelatnosti društvo raspolaže s osnovnom potrebnom opremom. Najvrjednija stavka je teretno vozilo za prikupljanje i odvoz otpada ukupne zapremnine 10 m3, maksimalne nosivosti 3530 tona, proizvođača MAN, a nadogradnje Farid Industrie S.p.A.

Pored toga tu su još pile, kose, puhala i slična oprema za održavanje javnih i zelenih površina, te osnovna informatička oprema i softver potreban za poslovanje.

Ukupna vrijednost dugotrajne imovine na dan 31. 12. 2021. bila je oko 134 tisuće kuna.

## Zaključak trenutnog stanja

Društvo sukladno svojoj registraciji pruža komunalne usluge na području Općine Promina. Za obavljanje djelatnosti posjeduje osnovne resurse u vidu zaposlenika i opreme. Uprava društva pokušava pronaći prostor za povećanje prihoda kako bi poslovanje bilo stabilno i održivo.

# 3. REALIZACIJA CILJEVA I MJERA POSLOVANJA U 2022. GODINI

## Pregled ciljeva

Društvo si je za 2022. godinu zadalo osam ciljeva ostvarenjem kojih se planiralo poboljšati ukupnu sliku poslovanja. Za svaki cilj raspisane su akcije (mjere) koje su poduzimane za ostvarivanje cilja, kao i očekivani završni rezultat te rok za ispunjenje cilja.

U nastavku se daje tablični pregled ciljeva, a iza tablice je i pojašnjenje realizacije svakog cilja koji je bio zadan za 2022. godinu:



## Usklađivanje stvarnog stanja groblja s grobnim očevidnikom unutar sustava Axiom Memento

Kako bi se uspješnije i jednostavnije upravljalo sustavom groblja bilo je potrebno napraviti točne i ažurne evidencije stvarnog stanja.

Ovaj cilj je djelomično realiziran u 2022. godini. Prikupljene su ponude za geodetsko snimanje, odabrana je najpovoljnija, te je napravljena geodetska snimka stvarnog stanja. Snimka stvarnog stanja je učitana u postojeći grobni očevidnik.

Počelo se i s usklađivanjem stvarnog stanja na terenu, u vidu fotografiranja grobnih mjesta, sa stanjem u grobnom očevidniku. Kako je u društvu zaposleno svega četiri djelatnika, posao oko usklađivanja stvarnog stanja ide sporo, tako da će se ovaj dio cilja prebaciti i u 2023. godinu do punog ispunjenja ovog cilja.

## Usklađivanje uredskog poslovanja s novom Uredbom o uredskom poslovanju NN 75/2021

Nova uredba o uredskom poslovanju propisala je obvezu digitalnog vođenja knjige ulazne pošte i još neke slične stvari. Rok za usklađenje prema uredbi kraj 2023. godine no uprava društva zadala si je cilj da se to napravi do kraja ove godine.

Društvo je odabralo program u kojem vodi uredsko poslovanje, te je započelo s vođenjem dijela tog poslovanja kroz program. Jednim dijelom uredsko poslovanje se i dalje vodi u papirnatom obliku, a kompletna digitalizacija uredskog poslovanja očekuje se tek s početkom 2023. godine.

## Uvesti u sustav plaćanja sve osobe koje imaju nekretninu ili se njome koriste na području Općine Promina, te se time uskladiti sa Zakonom o gospodarenju otpadom (NN 84/2021)

Društvo je za 2022. planiralo djelovati u smjeru pronalaženja neregistriranih korisnika i edukaciji postojećih i novih korisnika o njihovim obvezama vezano za sustav gospodarenja otpadom. Plan je bio u 2022. godini pronaći takve objekte, odnosno njihove vlasnike ili korisnike i najmanje 20 takvih uvesti u sustav zbrinjavanja otpada.

Ovaj cilj je u 2022. godini djelomično realiziran. Uvedeno je 13 novih korisnika, od kojih 7 fizičkih i 6 pravnih osoba. U cilju daljnje realizacije ovog cilja s Općinom Promina je dogovorena procedura unutar koje će se iz Jedinstvenog upravnog odjela dostavljati podaci iz očevidnika obveznika komunalne naknade i naknade za vode, a čija će se usklađenost s očevidnikom korisnika javne usluge odvoza komunalnog otpada redovno provjeravati. Uvođenje novih korisnika ostaje jedan od ciljeva društva i u planu poslovanja za 2023. godinu.

## Podjela kompostera korisnicima koji se odluče kompostirati

U cilju smanjivanja količine mješanog komunalnog otpada društvo je u 2022. planiralo podijeliti kompostere korisnicima koji za to iskažu interes. Ovaj cilj je većim dijelom realiziran u 2022. godini. Nabava kompostera je obavljena, te je dio istih podijeljen korisnicima.

S podjelom kompostera započelo se u svibnju 2022. godine, a ukupno je podijeljeno 69 kompostera. Budući se mali broj korisnika odazvao pozivu za zaduženje kompostera društvo nije u ovom kratkom razdoblju moglo pouzdano registrirati učinak podjele kompostera na smanjenje miješanog komunalnog otpada.

S realizacijom ovog cilja nastavit će se i u 2023. godini kada će se pokušati educirati korisnike o važnosti recikliranja otpada, te time utjecati na povećanje udjela izdvojenog reciklabilnog otpada iz miješanog komunalnog otpada.

## Prikupiti i na zbrinjavanje predati odvojeno sakupljeni otpad

Jedan od glavnih ciljeva za 2022. bio je početak odvojenog prikupljanja otpada. Za realizaciju ovog cilja prikupljene su ponude i odabrana je ovlaštena tvrtka za zbrinjavanje odvojenog otpada. Za ovaj cilj možemo reći da je realiziran jer je uspostavljen sustav kojim se jednom mjesečno prikuplja odvojeni otpad.

S odvojenim prikupljanjem otpada se aktivno započelo u 2022. godini. Odvojeno se prikuplja plastika iz žutih spremnika jednom mjesečno te se direktno odvozi na predaju u pogon za prihvat plastike. Isto se radi i sa papirom koji se iz plavih spremnika prikuplja jednom mjesečno, te se odvozi na predaju u pogon za prihvat plastike. U 2022. godini prikupljano je i staklo odloženo u zelene spremnike koji su postavljeni na javnoj površini u svih 11 naselja Općine Promina, te predano u pogon za prihvat stakla.

Prikupljeno je i nešto glomaznog otpada odloženog na javnu površinu, te predano na odlagalište. Društvo je započelo i s prikupljanjem glomaznog otpada s nekretnine korisnika. Sav tako prikupljen glomazni otpad predan je na odlagalište. Sav otpad kojega korisnici ne mogu odložiti u žute, plave i zelene spremnike na svom kućnom pragu, društvo je počelo zaprimati u mobilno reciklažno dvorište, te predavati ovlaštenom sakupljaču.

Iako je postotak odvojeno prikupljenog otpada veći nego u godinama koje su prethodile 2022. godini, on je još uvijek mali i kreće se negdje oko 7 % ukupno sakupljenog otpada.

|  |  |  |  |
| --- | --- | --- | --- |
| **Naziv otpada** | **Ključni broj otpada** | **Ukupno prikupljena masa** | **Udio u ukupno prikupljenoj masi** |
| otpadni tiskarski toneri koji sadrže opasne tvari | 080317\* | 12,00 | 0,00% |
| papirna i kartonska ambalaža | 150101 | 5.990,00 | 2,37% |
| plastična ambalaža | 150102 | 5.400,00 | 2,14% |
| staklena ambalaža | 150103 | 3.000,00 | 1,19% |
| crijep/pločice i keramika | 170103\* | 330,00 | 0,13% |
| fluorescentne cijevi i ostali otpad koji sadrži živu | 200121\* | 2,00 | 0,00% |
| plastika | 200139 | 150,00 | 0,06% |
| miješani komunalni otpad | 200301 | 234.320,00 | 92,85% |
| glomazni otpad | 200307 | 3.160,00 | 1,25% |
|  |  | **252.364,00** | **100,00%** |

Društvo će u 2023. godini nastojati i dalje educirati korisnike o važnosti recikliranja otpada. U planu je, u suradnji s Općinom Promina održati najmanje jednu edukacijsku radionicu o važnosti recikliranja otpada.

## Uvesti usluge održavanja zelenih površina trećim osobama

Za 2022. godinu kao jedan od ciljeva postavljeno je uvođenja u ponudu usluge održavanja zelenih površina trećim osobama.

Ovaj cilj je djelomično realiziran u 2022. Prijedlog cjenika pružanja usluga održavanja zelenih površina trećim osobama je gotov, očekuje se njegovo usvajanje na Sjednici Skupštine Društva koja će se održati u prosincu 2022. godine, nakon čega će se krenuti s pružanjem usluga.

## Podugovaranje financijskih i računovodstvenih poslova

Uprava društva si je za cilj zadala povjeravanje vođenja poslovnih knjiga vanjskom knjigovodstvu, a ugovor o radu s knjigovođom raskinuti sve s ciljem podizanja kvalitete vođenja poslovnih knjiga. Ovaj cilj je realiziran u 2022. godini.

Društvo je podugovorilo vođenje računovodstva od 1. siječnja 2022. godine. Kvaliteta vođenja poslova računovodstva je podignuta na veću razinu. Uprava društva je time dobila bolji uvid u poslovanje odnosno u svakom trenutku raspolaže informacijama o prihodima i rashodima čime joj je olakšano donošenje poslovnih odluka.

## Uvođenje usluge slanja računa fizičkim osobama putem e-pošte

Cilj uvođenja usluge slanja računa korisnicima elektronskom poštom je realiziran.

Do 30. 9. 2022. godine pristiglo je 58 suglasnosti za prihvat računa u elektroničkom obliku.

## Usklađivanje poslovanja s novim Zakonom o gospodarenju otpadom NN 84/2021

Gospodarenje otpadom je u potpunosti usklađeno s novim Zakonom o gospodarenju otpadom, nova Odluka o načinu pružanja javne usluge sakupljanja komunalnog otpada na području Općine Promina usvojena je na Općinskom vijeću 8. veljače 2022. godine dok je svoju suglasnost na Cjenik javne usluge sakupljanja komunalnog otpada načelnik Općine Promina dao dana 22. travnja 2022. godine, a počeo se primjenjivati 1 lipnja 2022. godine. Time je i ovaj cilj ostvaren.

# 4. CILJEVI I MJERE POSLOVANJA ZA 2022. GODINU



## Usklađivanje stvarnog stanja groblja s grobnim očevidnikom unutar sustava Axiom Memento

Realizacija ovog cilja započela je u 2022. godini, ali zbog malog broja djelatnika u tvrtki isti nije do kraja završen pa se dio posla prebacuje kao cilj za 2023. godinu. Radi se o izradi fotodokumentacije, unosu fotografija u evidenciju i usklađivanja upisa sa stvarnim stanjem. Plan je da se čitav posao završi do kraja 2023. i da stvarno stanje bude potpuno usklađeno s evidencijama.

## Usklađivanje uredskog poslovanja s novom Uredbom o uredskom poslovanju NN 75/2021

Realizacija i ovog cilja je krenula u 2022. kada je nabavljen softver, te se počelo s digitalizacijom nekih procesa. Plan je da se kompletno poslovanje digitalizira i uskladi s ovom uredbom do kraja 2023. godine.

## Uvesti u sustav plaćanja sve osobe koje imaju nekretninu ili se njome koriste na području Općine Promina, te se time uskladiti sa Zakonom o gospodarenju otpadom (NN 84/2021)

Kako na području općine još uvijek ima objekata koji nisu uvedeni u sustav plaćanja odvoza otpada, jedan je od ciljeva tvrtke za 2023. nastavak evidentiranja takvih korisnika i njihovo uvođenje u sustav naplate. Cilj je za 2023. uvesti najmanje 10 takvih korisnika u sustav.

## Edukacija građana o važnosti odvojenog prikupljanja otpada, kompostiranja i recikliranja

U 2022. su nabavljeni spremnici za odvojeno prikupljanje otpada te se započelo s istim. Prvi rezultati odvojenog prikupljanja otpada nisu ohrabrujući jer je odvojeni otpad u prvih 10 mjeseci 2022. činio svega negdje oko 7 % ukupno prikupljenog otpada. Zbog toga je potrebno dodatno educirati građane o važnosti odvojenog prikupljanja otpada. U svrhu realizacije ovog cilja planira se organizacija najmanje jedna radionice, u suradnji s općinom, do kraja 2023. za građane na kojoj će isti biti upoznati s važnosti odvojenog prikupljanja otpada.

## Preuzimanje upravljanja mrtvačnicom u Oklaju

U planu poslovanja za 2023. jedan je od ciljeva i preuzimanje upravljanja mrtvačnicom u Oklaju. U tijeku je priprema i provođenje procedure za preuzimanje upravljanja, nakon čega će biti definiran i usvojen cjenik korištenja. Nakon završetka navedenih predradnji krenut će se s korištenjem i upravljanjem.

## Uvesti usluge održavanja zelenih površina trećim osobama

Realizacija ovog cilja također je započela u 2022. te su već realizirani prvi prihodi. Ostalo je da se usvoji službeni cjenik nakon čega će se intenzivnije krenuti s oglašavanjem usluge. Plan za 2023. je ostvarenje minimalno 90.000 kn prihoda od pružanja usluga održavanja javnih i zelenih površina.

## Preuzimanje upravljanja Domom kulture u Mratovu

Kao i kod cilja preuzimanja upravljanja mrtvačnicom u Oklaju za 2023. planirano je preuzimanje upravljanja Domom kulture u Mratovu. Postupak je otprilike isti. Potrebno je pripremiti i provesti proceduru za preuzimanje upravljanja, nakon čega će biti definiran i usvojen cjenik korištenja. Nakon završetka navedenih predradnji krenut će se s korištenjem i upravljanjem.

# 5. FINANCIJSKI PLAN

## Pregled financijskog rezultata 2019- 2021.

Zadnji službeni financijski izvještaji su oni za 2021. godinu što zajedno s podacima za prvih 10 mjeseci 2022. čini osnovu za planiranje poslovanja za 2023. godinu.

### Bilanca stanja 2019. – 2021.

|  |  |  |  |
| --- | --- | --- | --- |
| **EKO PROMINA d.o.o.** | **2019.** | **2020.** | **2021.** |
| *Nematerijalna imovina* | *4.275* | *4.275* | *14.260* |
| *Materijalna imovina* | *227.378* | *227.801* | *120.144* |
| *Dugotrajna financijska imovina* | *0* | *0* | *0* |
| **Ukupno dugotrajna imovina:** | **231.653** | **232.076** | **134.404** |
| *Zalihe* | *11.424* | *11.424* | *20.275* |
| *Potraživanja od kupaca* | *303.652* | *285.823* | *172.836* |
| *Ostala kratkoročna potraživanja* | *53.466* | *53.466* | *59.830* |
| *Novac* | *50.962* | *49.642* | *48.811* |
| **Ukupno kratkotrajna imovina:** | **419.504** | **400.355** | **301.752** |
| Aktivna vremenska razgraničenja | 0 | 0 | 0 |
| **UKUPNO AKTIVA** | **651.157** | **632.431** | **436.156** |
|  |   |   |   |
| *Temeljni kapital* | *20.000* | *20.000* | *20.000* |
| *Rezerve* | *203.935* | *203.935* | *203.935* |
| *Zadržana dobit/gubitak* | *181.041* | *179.841* | *101.257* |
| **Kapital i rezerve** | **404.976** | **403.776** | **325.192** |
| *Dugoročni krediti i zajmovi* | *190.295* | *167.543* | *70.332* |
| *Ostale dugoročne obveze* | *0* | *0* | *1* |
| **Ukupno dugoročne obveze:** | **190.295** | **167.543** | **70.333** |
| *Obveze prema dobavljačima* | *7.461* | *6.641* | *11.761* |
| *Kratkoročni krediti i zajmovi* | *0* | *0* | *0* |
| *Obveze za predujmove* | *0* | *0* | *0* |
| *Ostale kratkoročne obveze* | *48.425* | *54.471* | *28.870* |
| **Ukupno kratkoročne obveze:** | **55.886** | **61.112** | **40.631** |
| *Pasivna vremenska razgraničenja* | *0* | *0* | *0* |
| **UKUPNO PASIVA** | **651.157** | **632.431** | **436.156** |
|  |  |  |  |
| Zaduženost | 0,38 | 0,36 | 0,25 |
| Likvidnost | 7,51 | 6,55 | 7,43 |
| Radni kapital | 363.618 | 339.243 | 261.121 |

Iz pregleda bilance za 2021. godinu može se zaključiti da je društvo stabilno u pogledu osnovnih financijskih pokazatelja bilance. Zaduženost društva je svega 25 %, Likvidnost je vrlo dobrih 7,43, a radni kapital je pozitivan 261.121 kn.

### Račun dobiti i gubitka 2019. – 2020.

|  |  |  |  |
| --- | --- | --- | --- |
| **EKO PROMINA d.o.o.** | **2019.** | **2020.** | **2021.** |
| *Prihod od prodaje* | *558.188* | *583.376* | *686.994* |
| *Ostali poslovni prihod* | *0* | *0* | *97.213* |
| **Ukupno poslovni prihod** | **558.188** | **583.376** | **784.207** |
|  |   |   |   |
| *Promjena vrijednosti zaliha* | *0* | *0* | *0* |
| *Materijalni troškovi* | *126.770* | *149.473* | *250.734* |
| *Troškovi osoblja* | *344.555* | *344.062* | *394.611* |
| *Ostali troškovi* | *42.206* | *84.311* | *105.735* |
| *Ostali poslovni rashodi* | *0* | *0* | *0* |
| **Poslovni rashodi (bez amortizacije)** | **513.531** | **577.846** | **751.080** |
|  |   |   |   |
| **EBITDA** | **44.657** | **5.530** | **33.127** |
| Amortizacija | 0 | 0 | 111.711 |
| **EBIT** | **44.657** | **5.530** | **-78.584** |
| *Financijski prihodi* | *5* | *4* | *97.213* |
| *Financijski rashodi* | *2.878* | *370* | *0* |
| **Neto financijski rezultat** | **-2.873** | **-366** | **97.213** |
| **Dobit/gubitak prije oporezivanja** | **41.784** | **5.164** | **18.629** |
| Porez na dobit | 5.618 | 6.364 | 0 |
| **Dobit/gubitak tekućeg razdoblja** | **36.166** | **-1.200** | **18.629** |
|  |   |   |   |
| **EBITDA marža** | **8,00%** | **0,95%** | **4,22%** |

Račun dobiti i gubitka 2019. – 2021. pokazuje postupno povećanje razine prihoda s oko 558 do 687 tis. Kn godišnje. Rezultat prije poreza je pozitivan u 2019. i 2020. s tim da je u 2020. neto rezultat negativan zbog većeg iznosa porezno nepriznatog otpisa potraživanja. Važno je uočiti da u obje godine nije obračunata amortizacija, što nije u skladu s računovodstvenim standardima i to je ispravljeno u izvještajima za 2021.

Rezultat poslovanja u 2021. godini je bio negativan kao posljedica „čišćenja“ pojedinih stavki potraživanja od kojih je dio otišao i u zastaru. Također nešto su bili i povećani troškovi održavanja opreme što je dovelo do gubitka od 79 tis. Kn u 2021.

Gledajući pokazatelj EBITDA on je u 2021. godini pozitivan 33 tis. kn, gdje je EBITDA marža oko 4 % što je više nego u ranijim godinama.

## Financijski plan poslovanja za 2022.

Prvi i osnovni cilj financijskog poslovanja za 2023. godinu je pozitivno poslovanje s ostvarivanjem razine EBITDA koja omogućava daljnje održivo poslovanje društva.

U planiranju poslovanja vodili smo se svim poznatim okolnostima, a kao osnovu za postavljanje financijskih ciljeva uzimali smo ostvarene brojke u prethodnim razdobljima.

Uvažavajući predmetne činjenice izrađen je financijski plan za 2023. kako slijedi:



### Plan prihoda za 2023.

**Prihodi od groblja** – u prvih 10 mjeseci 2022. su iznosili 162.028 tis. Kn, što je otprilike jednako kao i u cijeloj 2021. Ako se do kraja godine budu kretali linearno, za očekivati je da će u 2022. doći na razinu od oko 195 tis. Kn. S obzirom da će se u 2023. srediti stanje u grobnom očevidniku, smatramo realnim da u 2023. ovaj prihod dođe do razine od 200 tis. Kn godišnje.

**Prihodi od odvoza otpada** – u prvih 10 mjeseci 2022. ostvareno je 516.626 kn prihoda od odvoza otpada. 1. 6. 2022. na snagu je stupio novi cjenik odvoza otpada kojim su cijene odvoza nešto povećane pa je time porastao i prihod od ove usluge. Trenutno se od ove usluge ostvaruje oko 58 tis. Kn prihoda mjesečno pa je to bila polazišna točka za izračun planiranog prihoda za iduću godinu koji iznosi 702.750 kn, što je povećanje od otprilike 20 % u odnosu na tekuću godinu.

**Prihodi od održavanja javnih površina** – općina Promina na ovoj stavci, sukladno Programu održavanja komunalne infrastrukture za 2023. godini, ima u proračunu rezervirano 100 tis. Kn pa smatramo realnim da društvo u 2023. realizira oko 90 tis. Kn prihoda po ovoj osnovi.

**Ostali prihodi** – na ovoj stavci planiramo ostvarenje prihoda od nove usluge održavanja koja će biti ponuđena trećim osobama, kao i prihoda od upravljanja novim objektima. Ovdje smatramo da društvo ima kapaciteta bez većih problema ostvariti prihod od 25 tis. Kn u sljedećoj godini.

Ukupni prihodi bi na ovaj način iznosili 1.077.750 kn, što je povećanje od čak 37 % u odnosu na 2021. godinu.

### Plan rashoda za 2022.

**Uredski i pomoćni materijal** – na ovoj stavci se planira iznos troška sličan onom koji će biti realiziran u 2022. godini, uz uvažavanje činjenice da je većina stavki poskupjela u drugom dijelu ove godine.

**Sitni inventar –** u ovoj godini je za prvih 10 mjeseci na stavku sitnog inventara potrošeno oko 13 tis. Kn. Smatramo da se uz pažljivo poslovanje za 2023. ova stavka može držati u okvirima 16.000 kn za cijelu godinu.

**Gorivo i dijelovi za teretna vozila** – na ovoj je stavci u 10 mjeseci realizirano 47 tis. Kn pa se kao cilj i plan poslovanja za 2023. planira zadržavanje otprilike istog iznosa za cijelu godinu što bi iznosilo oko 55 tis. Kn.

**Telefoni i pošta** – poštanske usluge su dosta poskupjele u drugoj polovici ove godine. Jedan od ciljeva tvrtke je što više klijenata prebaciti na elektronsku dostavu računa, no nije za očekivati da će ovaj trošak pasti u 2023. jer je jedinična cijena usluge povećana. Iz ovih razloga na ovoj je stavci planirano 35 tis. Kn.

**Usluge održavanja i sl.** – na ovoj stavci su troškovi vezani uz održavanja softvera i slične usluge koje trenutno na mjesečnoj razini iznose oko 8 tis. Kn pa je za cijelu iduću godinu planiran trošak od oko 100 tis. Kn.

**Registracija vozila** – ovdje se radi o standardnom godišnjem trošku koji za postojeće vozilo iznosi oko 4.500 kn godišnje.

**Zakupnine** – još jedan standardni trošak koji iznosi 2.400 kn godišnje.

**Ostale usluge** – na ovoj stavci nalaze se između ostalog troškovi specijalističkog obrazovanja i konzultantskih usluga koji se za 2023. planiraju na razini 60 tis. Kn.

**Odvoz otpada** – Zbog uvođenja novih usluga odvojenog zbrinjavanja otpada porasli su i troškovi zbrinjavanja istog koji su većim dijelom preneseni na krajnje korisnike kroz povećanje cijene usluge. Plan za 2023. je 80 tis. Kn troška na ovoj stavci.

**Bruto plaće** – plan troška za bruto plaće je identičan kao i u planu za 2022. i iznosi 455 tis. Kn. Realizacija u 2022. će biti nešto manja od te brojke, no očekuje se da će ukupan trošak u 2023. ipak biti blizu ove planske brojke.

**Amortizacija** – trošak amortizacije za 2022. se procjenjuje na oko 112 tis. kn godišnje što je otprilike na ovogodišnjoj razini.

**Vrijednosna usklađenja potraživanja** – društvo još uvijek ima dio potraživanja od korisnika koji nije naplativ pa će ga biti potrebno otpisati u budućim razdobljima. Trošak ovakvih otpisa u 2023. procjenjujemo na oko 10.000 kn. Bitno je napomenuti da se ovdje radi o sada porezno priznatom trošku jer je nova uprava redovito poduzimala mjere naplate, što ranije nije bio slučaj.

**Ostali troškovi zaposlenih** – ova stavka se planira na otprilike istoj razini kao i realizacija u 2022. godini.

**Troškovi osiguranja** – analizom potrebnih polica i njihovog godišnjeg troška, ukupan iznos ove stavke planiramo na razini 10 tis. Kn.

**Bankarske usluge** – cijene bankarskih usluga su također porasle u 2022. pa će zadržavanje troška na razini do 10 tis. Kn biti uspjeh.

**Ostali troškovi** – za stavku ostalih / nespomenutih troškova planiramo iznos od 6.500 kn na godišnjoj razini što je u skladu s ranijim ostvarenjima na ovoj stavci.

### Račun dobiti i gubitka za 2022.

|  |  |  |  |  |  |  |
| --- | --- | --- | --- | --- | --- | --- |
|   | **2019.** | **2020.** | **2021.** | **10/2022.** | **Plan za 2023. (HRK)** | **Plan za 2023. (EUR)** |
| Poslovni prihodi | 558.193 | 583.380 | 784.208 | 805.765 | 1.077.750 | 143.042 |
| Poslovni rashodi | 516.409 | 578.216 | 751.080 | 714.375 | 912.176 | 121.067 |
|   |   |   |   |   |   |   |
| **EBITDA** | **41.784** | **5.164** | **33.128** | **91.390** | **165.574** | **21.975** |
| EBITDA marža | 7,49% | 0,89% | 4,22% | 11,34% | 15,36% | 2,04% |
| Amortizacija | 0 | 0 | 111.711 | 93.463 | 112.000 | 14.865 |
|   |   |   |   |   |   |   |
| **Bruto rezultat** | **41.784** | **5.164** | **-78.583** | **-2.073** | **53.574** | **7.110** |
| Porez na dobit | 5.618 | 6.364 | 0 | 0 | 5.357 | 711 |
| **Neto rezultat** | **36.166** | **-1.200** | **-78.583** | **-2.073** | **48.217** | **6.399** |

Planirani prihodi za 2023. godinu su bitno veći u odnosu na ranije godine, no temeljeni su na realnim pretpostavkama. Jednako tako troškovi su planirani uvažavajući sve poznate tržišne okolnosti i potrebne pretpostavke za rast prihoda.

Uz pretpostavku ostvarenja plana, društvo će poslovati s bruto dobiti od 53.574 kn, te će ostvariti EBITDA u iznosu 165.574 kn, odnosno EBITDA maržu od 15,36 %. Ovaj iznos EBITDA i dobiti će osigurati stabilno poslovanje i omogućiti pretpostavke za daljnji razvoj u budućnosti.

# 6. ZAKLJUČAK

Ovim planom poslovanja obuhvaćene su i opisane sve trenutne okolnosti koje su poslužile kao osnova za planiranje poslovanja za 2023. godinu. Već je u 2022. godini napravljen kvalitativni iskorak u poslovanju koji se očitovao kroz realizaciju većeg djela zadanih ciljeva, ali i kroz povećanje prihoda i poboljšanje poslovnog rezultata.

Redovna izrada plana poslovanja uvodi dodatnu transparentnost u poslovanje društva, te služi svim dionicima i zainteresiranim stranama. Upravi društva će biti orijentir za praćenje poslovanja i kontrolu ostvarivanja ciljeva kroz godinu, dok će vlasnici i javnost imati transparentno prikazanu polazišnu točku za kasniju ocjenu uspješnosti društva i njegove uprave u ispunjavanju ciljeva i obavljanju javne funkcije.